<classify> KUELEKEA uchaguzi mkuu mwakani, Chuo Kikuu cha Dar es Salaam Ndaki ya Uandishi wa Habari na Mawasiliano SJMS kipo mbioni kuanzisha kozi ya siasa na mawasiliano inayotarajia kuanza mwakani. Hayo yalibainishwa jana na Mhadhiri wa chuo hicho, Darius Mukiza aliyemwakilisha Makamu Mkuu wa chuo katika hafla fupi ya kufunga masomo ya wiki sita kwa vitendo ya kuwajengea uwezo wanafunzi wake.Mukiza alisema kutakuwa na shahada maalum ya siasa na mawasiliano ya miaka mitatu na wako hatua za mwisho kukamilisha taratibu na wataalamu wa kufundisha kozi hiyo wapo. Alisema kuelekea uchaguzi mkuu mwakani watatoa mafunzo ya miezi mitatu kwa waandishi watakaoripoti habari za uchaguzi kuwajengea uwezo waripoti kwa kina na weledi.Habari za uchaguzi zimekua zikiripotiwa lakini zina upungufu mwingi. Tutakua na kozi Januari mwakani. Tutaanza kozi fupi itakayoisha Machi, alisema Mukiza. Wakati huo huo, wanafunzi 50 jana walitunukiwa vyeti baada ya kuhitimu mafunzo ya miezi sita ya kuwajengea uwezo yaliyoandaliwa na taasisi ya Internews kwa udhamini wa Shirika la Marekani la Maendeleo ya Kitaifa USAID. Mafunzo hayo ya wiki sita yalikua chini ya Mkufunzi na mwanahabari, Anna Mwasyoke na yalilenga kuandaa vipindi vya habari vya radio, kuandaa makala, kukusanya taarifa na kufanya mahojiano na viongozi mbali mbali. Naibu Mkurugenzi WA USAID, Kate Somoongsri alisema shirika hilo litaendelea kudhamini mafunzo mbali mbali ya kuwajengea uwezo waaandishi wa habari na wanafunzi wa mawasiliano ya umma ili wawe bora zaidi katika kuhabarisha umma.  <topic>: KITAIFA 